SOE gaan Vrystaat-asbeskontrak ondersoekArgieffoto (Foto: Jennifer Beebe/Pixabay) Die Demokratiese Alliansie het gesê hy verwelkom die aankondiging dat die Spesiale Ondersoekeenheid (SOE) die omstrede Vrystaatse asbeskontrak gaan ondersoek. Pres. Cyril Ramaphosa het goedkeuring gegee dat die SOE sal ondersoek instel oor die kontrak en dat “R250 miljoen in die ANC-politici en hul makkers se koffers ingevloei het”, het Leona Kleynhans, DA-LP in die Vrystaat, Saterdag gesê. Die DA in die Vrystaat het die hof in Julie 2015 genader in ŉ poging om betalings vir die “onreëlmatige kontrak” stop te sit. Die hof het bepaal dat die saak nie dringend is nie, en betalings het voortgegaan, het sy bygevoeg. Die DA het in Oktober 2015 die openbare beskermer genader. Die OB se kantoor het vroeër vanjaar die klaer, Kleynhans, in kennis gestel dat ernstige onreëlmatighede aan die lig gekom het toe die kontrak toegeken is, en dat die verslag deur OB Busisiwe Mkhwebane vrygestel sal word sodra dit afgehandel is. “Die verslag is nog nie deur die kantoor van die OB vrygestel nie,” het Kleynhans gesê. Die Vrystaatse departement van menslike nedersettings het die kontrak toegeken aan Blackhead Consulting/Diamond Hill JV “om huise in die Vrystaat te identifiseer wat asbesdakke het”. “Die kontrak sou gesamentlik uitgevoer word deur ŉ kontrak wat vroeër ook aan Blackhead Consulting in Gauteng toegeken is. Die kontrakwaarde vir fase 1 was R250 miljoen. Blackhead/Diamond Hill het ŉ twyfelagtige verslag aan die departement oorhandig waar die maatskappy na bewering 33 000 huise in die provinsie geïdentifiseer het. “Ná gedetailleerde inligting in 2015 oor die kontrak bekom is, het die DA dadelik bevind dat die kontrak uitgevoer is om die departement te bedrieg en betalings aan die kontrakteurs was onreëlmatig. In daardie stadium is R100 miljoen reeds oorbetaal. Ná die hofsaak is ŉ verdere R150 miljoen oorbetaal,” het Kleynhans verduidelik. Sy het gesê die DA is verlig dat die hele kontrak en betalings uiteindelik behoorlik ondersoek sal word en dat diegene, wat daaruit voordeel getrek het, aanspreeklik gehou sal word vir die geld wat van Vrystaters beroof is. “In sy boek, Gangster State, het joernalis Pieter-Louis Myburgh besonderhede verskaf oor die betalings en die karakters in dié sage. Dit is weereens ŉ tragedie dat die behoeftige mense van die Vrystaat gebruik is as ŉ dekmantel vir plundery,” het Kleynhans gesê.